bavarian-nlp/barwiki-20250901 huggingface dataset:
Gletscha

A Gletscha is a Eismass, wo aus Schnää entstondn is und se afgrund vo Physikalischn Krefte ständig bewegt und vaändat.
So a Gletscha entsteht, wann da Schnää im Summa ned obschmuizt. Da neiche Schnää vafestigt de oidn Schnäämassn duach sei Gwicht. Donn gibt's Schmejz- und Gfriavoagäng, de wos an Schnää in Gletschaeis umwondln. Duach de Schweakroft fliaßt da Gletscha toiweats und rundt sogoa Fejskantn ob. De Gletscha vo da Eiszeit woan so mächtig, doss sogoa gonze Täla ausgschiaft hom.
Etymologie und Synonyme.
As Wort "Gletscha" kimmt vom romanischn Ausdruck "glatscharju", wos sovui wia Eisbehejta hoasst. As Grundwoat "glatsch" kimmt wiedarum aus'm lat.: "glacies" („Eis“). In de boarischn Ostoipn gibt's aa no de Bezeichnung "Ferna", wo vo "Firn" heakimmt.
Kletznbrot

A Kletznbrot (aa Früchtebrot, und bsunders im noadboarischn Raum aa: Huzlbrout) mocht ma aus Mö, Nussn und Obst, des wos derrt is. Da Nom kimmt vo di "Kletzn" / "Huzln", des san Birn (und aa a onders Obst), de wos derrt san. Aussadem duad ma nu Weinberl, Zimt, Rum und Nökn eini.
Zeascht muas ma as Obst in a weng am Wossa aufkochn lossn, damits ungefäa 5 Stund quöd. Donn schneid mas in Wiafen und duads mit de übrign Zuadodn vamischn. Üwa Nocht losst mas steh und nochand duad ma des Zeig mitm Doag zu am Struzn oda am Laib vaknetn. Zum Schluss losst ma des gonze geh und duads bochn.
Tradizionö isst ma s Kletznbrot z Weihnochtn.
Apfelkren

An Apfelkren mocht ma aus Äpfe und Kren. Damid a gschmackig wiad soid ma a an Soft vo ana Zitron, Zucka und Soiz dazua doa. Zum Schluss soi des a kremige Konsistenz hom, ungefäa so wira Opfemus. Monche dan a no Kremfresch oda Sauarahm dazua.
Essn duad ma an Apfelkren zum Tafelspitz, ma kondn owa a in Schinknroin eini doa.
Peter Sloterdijk

Peter Sloterdijk [] (* 26. Juni 1947 in Karlsruhe) is a deitscha Philosoph, Kuiturkritika und philosophischa Schrifstella (Essayist).
Mit provokantn Thesn, prägnanta Sproch, spitza Zungan und an Haffa Muaddawitz setzt a si fir an neien Humanismus ein. Gmessn an da Aflog vo seine Biachl und da Präsenz in de Medien deafat des da bedeitendste deitsche Philosoph vo da Gegnwoat sei, woascheinli oba aa da umstrittandste. Vo de oan wird er ois Nochfoiga vom Arthur Schopenhauer und Oswald Spenglers gfeiat, vo de andan ois Zeitgeist-Philosoph abgwertet.
Seit 1980 hod er zoireiche Orbatn zua Frogn vo da Zeitdiagostik, Kunsttheorie, Kuitur- und Religionsphilosophie, Psychologie und Wirtschaftsphilosophie gschriem und vaeffentlicht.
Lem.
Sloterdijk hod in Minga im Freistaat Bayern und in Hamburg Philosophie, Germanistik und Gschicht studiat. 1976 is er in Hamburg promoviat worn.
Zwischn 1978 und 1980 hod si da Sloterdijk im Ashram vum Bhagwan Shree Rajneesh (späda Osho gnennt) im indischn Poona afghoidn; davo is a stoak prägt worn.
Seit de 1980er Joa orbat da Sloterdijk ois freia Schriftstella. De im Joa 1983 publiziate "Kritik der zynischen Vernunft" zejd zu dena meistvakafftn philosophischn Biacha vum 20. Jahrhundert.
Seit 2001 is da Sloterdijk Rektor vo da Staatlichn Hochschui fir Gstoitung in Karlsruhe sowie durtn aa Professor fir Philosophie und Ästhetik.
2002 hod er mid da Co-Moderation vum "Das Philosophische Quartett" im ZDF ogfangt..
Philosophie.
A wesentlichs Merkmoi vo seina Philosophie is de Ablehnung vo dualistischn Konzeptn: Keapa und Sejh, Kuitua und Natua, Subjekt und Objekt usf. Er vasuacht de - seina Moanung noch - konstruiertn Gegnsätz z'ibawindn und so oan neien Posthumanismus zschaffa.
Kritik vo da zynischn Vanunft.
In dem friahn Haptwerk nennt Sloterdijk, an Zynismus ois des "afklärte foische Bewusstsein". Sei Gegnentwuaf is da Kynismus. Da Kynika setzt af de anarchistische Gegnmocht, des hoasst a "Lem im Widastand, im Witz, in da Vaweigerung, in da Beruafung af de ganze Natur und s volle Lem". Sloterdijk knipft dabei an Nietzsche und Heidegger o und ruaft dazua af, die valurane Frechheit im Umgang mid Zynismen wiedazfinden.
Im Netz.
Artike und Gspräche
Wein

Da Wein is a Traubnsoft, dea duach Gärung an Oikohoiontei griagd hod. Grundsätzli untascheidt ma zwischn Weiß- und Roudwein, dozwischn lieng de Roséwein. 
Je nochm Bodn und am Klima wean ondane Rebsoatn obaut, des hoaßt a ondane Soatn vo Traum.
An Wein ko ma a in Qualitätsschdufn untatein:
Weahnd da Logazeid, wo si da Wein jo no entwicklt, kimmts ständig zu ana Vaändarung vom Gschmock, oiso aa vo da Qualität.
Da Gehoit on Restzugga bschdimmt, ob da Wein trockn, hoibtrockn, liabli oda siaß is. Gonz siaße Weine san zum Beispui da Eiswein, Schüfwein, Strowein und da Botrytis.
Bluadhochdruck

Bluadhochdruck (Hypertonie) is a Kronkheit de wos ma hod, wonn da Bluadruck bei Onsponnung (systolischer Blutdruck) üwa 140mmHg und dea bei Entsponnung (diastolischer Blutdruck) üwa 95mmHg ligt. Des bewirkt a Vaengung vo di Gfäß, wos zu Arteriosklerosn mid oi ihre negatifn Foign, wia zum Beischbü Schlogonfoi oda Herzinfarkt fian ko. Ursochn san foische Ernährung, Rauchn, Stress, Üwagwicht, owa voa oim da Monge on Bewegung. A di familiäre Belostung spüt a Roi.
Trombosn

A Trombosn (aa Thrombose) hod ma, wonn a Bluadgfäß duach an Bluadpfropf (Thrombus) vastopft wiad. Do ko donn ka Bluat mehr duachi, des hast, dass a Teil vum Körpa nimma mid Sauaschdoff, dea wos jo lebnswichtig is, vasuagt wean ko. 
Spezielle Formen san:
Ursochn fia a Trombosn san foische Ernährung, Üwagwicht, Stress, Rauchn und Bewegungsmonge. Oft sans de logische Foign vo Bluadhochdruck und Arteriosklerosn. Des vauasocht nämlich a Erhöhung vum Fibrinogenspiagl, wos de Bluadgerinnung föadad, sodass des Bluad nimma so guad fliaßn ko. Aussadem is de Plasminogenkonzentration z'niada. De wa wichtig fia de Auflösung vo Grinnsl (Fibrinolyse).
Eitensham

Eitensham (amtli: Eitensheim) is a Gmoa im obabayerischn Landkroas Eichstätt und Sitz vo da Vawoitungsgmoaschoft Eitensham.
Geografie.
Geografische Log.
Eitensham liegt af da Hächnflech vo da Sidlichn Franknalb zwischn Eichstätt und Inglstod im Natuapark Oitmuihtoi.
Nochboagmoana.
Foigende Städt und Gmoana grenzn an de Gmoa Eitensham, se wern ogfanga nachm Uahzoagasinn im Noadwestn gnennt:
Hitzhofa, Lippatshofa, Goamaschham, Friedrichshofa, Buxham und Taubaföd.
Gschicht.
Eitensham, des 908 ois "ltensheim" in a Urkundn vom Kine Ludwigs des Kindes fian Eichstätter Bischof Erchanbald easchtmois erwähnt wordn is, woa jahrhundertelong eng mitm Eichstätter Domkapitel verbundn: Scho 1179 an am Domkapitel durchn Papst Alexander III. und erneit 1186 durchn Popst Urban III. zwoa Drittl vom Neubruchzehnts bestätigt wordn. 1433 ham 28 ganze und 18 hoibe Hufn sowia zwoa Feuerhöf zum Domkapitel ghert. Wegn diesa - bis zua Säkularisation (1803) odauerndn - bedeitendn Roin vom Domkapitel ois Grundherr san ins Gmoawappn de Figur vom Löwn ausm Wappen vom Eichstätter Domkapitels übernumma wordn. Des Andreaskreiz im Schuidhaupt erinnert an Kirchapatron Sankt Andreas, af den zwischn 1182 und 1197 durchn Eichstätter Bischof Otto die Pfarrkircha gweiht wordn woa.
Politik.
Gmoarod.
Da Gmoarod vo Eitensham hod 14 Sitzplätz.
Buagamoasta.
De Buagamoasta vo da Gmoa Eitensham seit 1876:
Woppn.
Untam suibanem Schuidhaupt, drin a blaus Andreaskreiz, in Road a hatschada goidener Löwe.
De Gmoa Eitensham hod mit Beschluss vom Gmoarod vom 8. Feba 1983 a Woppn nachm Entwurf vom Theodor Goerge ognumma. De Regierung vo Obabayern hod da Onnahme vo dem Woppn am 10. Juni 1983 zuagstimmt.
Soizburga Festspui

De Soizburga Festspui san a Kuituavaonstoitung, de wo seit 1920 jedn Summa z Soizburg stottfindd. Voalaifa vo dera Vaostoitung worn (seit 1877, oba ned jeds Joar) de „Internationaln Musikfestln z Soizburg“. Unta de Auffiarunga is dabei traditionej "Jedermann" vom Hugo von Hofmannsthal vatretn. De Jedermann-Auffiarung vom 22. August 1920 vom Max Reinhardt afm Domplatz wor aa de Geburtsstund vo de Soizburga Festspui.
Nebman Reinhardt und Hofmannsthal is de Einfiarung vo de Festspui voa oim am Komponistn Richard Strauss und am Dirigentn und Weana Hofoperndirektor Franz Schalk z vadanga.
Inzwischn gibts nebm de traditionejn Festspui aa no de Ostafestspui und de Pfingsfestspui.
Nestroy-Theaterpreis.
De Soizburga Festspui san mit eanan Produktionen seit 2000 des eafoigreichste Theatafest beim Nestroy-Theaterpreis.
Japanische Musik

In da traditionejn Japanischn Musi wean vaschiedne Oatn vo pentatonischn Tonleitan ("onkai" „Tonleita“ bzw. "chōshi"/"jōshi" „Musikalische Stimmung“) vawendt.
Af da oana Seit wean Tonleitan vawendt, de aus Gonztönen bstengan und in zwoa Modi voakemman, voa oim in da Gagaku-Musi:
Af da aundan Seit wean d'KotoTonleitan mid Hoibtöne vawendt, de kemman in drei Modi voa:
"Hira-jōshi" is im 17. Joarhundad vom blindn Koto-Moasta Yatsuhashi Kengyō () entwicklt worn.
In da traditionejn Voiksmusi gibt's a boa Modi, de noch Yin und Yang benaunt san:
Af Ryūkyū (Okinawa) wead in da Voiksmusi a Modus mid da Formö 1, 3, 4, 5, 7 (z. B. c e f g h c') vawendt.
Gagaku.
Gagaku (jap. 雅楽, dt.: "elegante Musik") wead in da japanischn Musi de Musioat gnennt, de vom 7. Joarhundat bis zum 9. Joarhundad (Heian-Zeid) am japanischn Kaisahof gspuit worn is.
Uaspringli is de Musioat aus'm Koasareich Kina kemma. Se bsteht aus da Kammamusi und aus da Orchestamusi. Teijweis hod de Musi in Japan kujtische Afgom.
Psichiatrische Krisn

A Psichiatrische Krisn und a Psichiatrischa Notfoi san akute Kronkhaitsbüida in da Psichiatrie.
Da "Psîchiatrische Notfoi" is haifig durch a psichiatrische Kronkhait bedingt. In da Regl besteet Leemsgfoar oda d' Möglichkait vo schwaarwiengde Foing, wos a unmittlbors Aigraifm und a sofurtige, simptomorientiarte Terapie dafortat, um 'm Betroffanen z' höifm. A ondane Definizion vom psichiatrischn Notfoi is a Situazion, in der a psichische Sümptomaatik dominiart, ohne dass primär Erkronkungen aus ondare Fochdisziplinen dakênnbor oda nochwaisbor waaradn. D' Wichtigstn Notfälle san:
Bai da "Psîchiatrischn Krisn" steet weiga d' vitaale Gefärdung im Vurdagrund. Sie is vüimear vom Zommbrechn vo da indiwiduöin Bewöitigungsstraategien vom Pazientn durch Kronkhaits- und Umgeebungsbedingungen kênnzainet. Es is a psichiatrische Krisnintawenzion notwênig.
D' haifigstn Grind fir d' Behondlungsnotwêndigkait psichiatrischa Notfälle und Krisn san Auswirkungen vo oana besteendn psichiatrischn Erkronkung (uma 60%), soziaale Konflikte (25 %), Alkohoimissbrauch (23 %), Seelische Krisn (23 %) sowia vasuachta Suizid (17 %) bzw. a besteende Gfoar den auszfiarn (13 %).
Litaradua.
K.-J. Bär, Uni Jena: Notfälle in da Psîchiatrie
Anorexie

D' Anorexie (Kunstwoat, zommgsezt aus α privativum und griach. „Valanga“), aa d' Inappetenz (obgloadd vom lateinischn "appetītus" „s Valonga“ und "in-" ois vananada Vuasüim), is da medizinische Fochbegriff fir d' Appetitlosigkeit. D' Mogasucht "(Anorexia nervosa)", a psychisch bedingte Sondaform vo da Anorexie, wead monchmoi ebnfois vakiaznd ois Anorexie bezeichnet, wos medizinisch gseng owa ned koarekt is.
Rupert vo Soizburg

Da heilige Rupert vo Soizburg (* umara 650, vamuatli z Worms; † vamuatli 27. Meaz 718 z Worms) oda Rupert von Salzburg und Sankt Ruperti (aa Ruprecht, Hrodpreht etc.) woa Bischof vo Worms und Soizburg. Ea wead Apostl vo de Baiern gnennt.
Da Heilige Ruperti kimp ausm Merowinga Houchodl ausm Gschlecht vo de westfrängischn Robertina und is Bischof vo Worms woan. Da boarische Herzog Theodo II hod eam af Baiern ghoid, ums Land bessa z kristianisian. Zeascht woa a am Hof vom Herzog z Rengschburg, wo domois de Hauptstod vo Baiern gwesn is. Da Heazog hod se aa vo eam taffa lossn. Nacha is da Rupert in Baiern umadum groast und hod do predigt. Spada is a da easchte Bischof z Soizburg woan und da easchte Obt vom Stift St. Bäda.
Heit is da Ruperti da Schutzbatron vo Soizburg und vom Rupertiwinke. Nem da Maria Patrona Bavariae giit a owa aa ois da zwoate Landesbatron vo Bayern. Schutzbatron is a aa vom Soizbeagbau. Oatsbatron is a in St. Ruprecht an da Raab und St. Ruprecht ob Murau (oi zwoa in da Steiermoark), Šentrupert in Slowenien und im Stodtei St. Ruprecht in Klognfurt.
Noch eam is aa as "Rupertinum" Musääum (modeane Kunst) z Soizburg benennt.
Da Ruperti wead oft mit an Soizfassl wiedagebm, wei a da Legendn nach de Solequejn entdeckt hod. Ea soi s mit sein Bischofstob zum entspringa brocht hom.
Rupertitog.
Da Rupertitog is da 24. Septemba. Des is dea Tog, wo de Boana vom Sanct Ruperti af Soizburg in an Dom vabrocht woan san. In Soizburg is des a Feiatog und do gibts Kirwa.
Fia de Katholikn in Bayern is da Steabetog, da 27. Meaz, da Festtog. Bei de Protestantn da 28. Meaz.
Essay

A Essay (iba franzesisch "essai" vo mittllateinisch "exagium", „Probn“, „Vasuach“) is a Aufsotz, der mid vui Hirnschmoiz gschriem is und der subjektiv zua oan wissnschoftlichn, kuiturejn oda gsejschoftlichn Thema Stellung beziagt. S Gwicht liegt af 'subjektiv", des hoasst dass a Essayist de wissenschoftliche Methodik vanochlässign und schriftstellarischen Freiraum beanspruchn deaf.
Entstehung.
Da Essay ois literarische Gattung gähd zruck af'n franzesischen Autorn Michel de Montaigne (1533–1592). Montaigne hod'n easchtn Essay aus da "Adagia" vum Erasmus von Rotterdam entwicklt.
Auswoi vo Essayisten.
Karl Kraus, Georg Christoph Lichtenberg, Karl Marx, Friedrich Nietzsche, Friedrich Schiller, Arthur Schopenhauer, Peter Sloterdijk
Rauriser Toi

s' Rauriser Toi (Standarddeitsch: Rauriser Tal) is a Toi im Bezirk Zej am See im Soizburga Lond in Esterraich. As gsomte Rauriser Toi lig im Gmoagebit vo "Rauris". As Toi lieg närdlich vom Oipmhauptkomm zwischn am Fuschertoi (zan Groussglockner hi) im Westn und 'm Gaschtoaner Toi im Ostn und mindt nouch da Kitzlochklomm ins Soizachtoi. Da Toischluss vom Rauriser Toi hoasst Koim Saigurn "(Kolm Saigurn)", am Fuass vom "Houchn Sunnblick". Jouhunderschte long homds duatn Goid obaut. Za da Zaid vo d' Raunacht iss Tradizion, dass d' Schnoweperchtn eaner Unwesn im Toi traimd.
As Toi is ois oas vo d' leztn Gaierrefugien bekonnt. D' Mosnwond und d' Rodwond sand d' wichtigstn Schlofblätz vo d' "Bouschtgaier" in d' "Houchn Tauern".
Königsföüd

Königsföüd oda Ust-Tschorna (ukrainisch und russisch Усть-Чорна; slowakisch "Ustčorna", ungarisch "Királymező", deitsch "Königsfeld") is a Siedlung (dt. "Siedlung städtischen Typs") im Westn vu da Ukraine. Dea Oat im Rajon Tjatschiw håud an de 1.500 Ejwohna und ligt am Zsammafluss vu da Mokranka mit der Brusturanka. Daj zwoa Flüss flajsn dann ajs Tereswa ("Theresia") waida und mündn bai Tjatschiw in d'Theiß.
Dea Oat ligt målarisch mittn in de Beag vu da Gorgany im Valaaf vu de Waldkarpaten. D'Zoufahrtsschtråußn han åwa vu de ganzn Hoiztranspoat schu oach mitgnumma.
Dea Oat is 1815 ajs Dochdasiedlung vu Deitsch-Mogra (hait "Komsomolsk") aus vu Hoizawaida ausm owaöstarraichischn Såizkammaguad gründt woan. Des Doaf is planmäßig ooglegt woan, wai' Deitsch-Mogra z'kloa fia alle Bewohna woan is und aa d'Awaitsplätz vu vü Doafbewohna waida untn am Schtrom vu da Tereswa gleng san. Ungeféa 10 Jåa nåuch da Grindung wåa Königsberg schou grejssa waj Deitsch-Mogra. Wail as Dåi an dera Schtöü recht éng is, is dea Oat ajs Raindoaf ooglegt woan. D'Bewohna wåan haaptsächlich Wåidawaida. In da tschechoslowakischn Zait is dea Oat zu am kloana Zentrum fia'n Turismus woan, åwa da zwoate Wöüdkrajch und da "Anschluss" an d'Sowjetunion håm deam schnöü a Énd gsetzt.
Håuchwassa.
1998 is Königsföüd aa vu de Iwaschwemmunga vum doatign Fluss Tereswa schtåak mitgnumma woan. Saithea is as Doaf vu da ukrainischn Kloaschpuabahn ågschniin, åwa wai' s Göüd ned langt, kånn se as Bahnuntanehma koa naie Vabindungsschtreckn laistn.
Deitschschpråuchiga Oat.
Wai' Königsföüd 1815 vu Deitsch-Mogra aus gründt woan is, håm de maistn Ejwohna fia ra lange Zait ìn åidn mittlboarischn Dialekt ausm Såizkammaguad gredt. Nåuch'm zwoatn Wöüdkrajch is åwa d'Karpatenukraine mitsamt Königsföüd an d'Sowjetunion ganga. Vü deitschschpråuchige Bewohna wåan dann massive Repressiona ausgsetzt, manche san sogåa nåuch Sibirien vaschleppt woan und ma håud eana vabotn, d'Schpråuch vum gråd besiegtn Faind zum ren. Dåuduach is da Såizkammaguad-Dialekt vu de deitschschpråuchign Bewohna mit da Zait waitgênd vum Ukrainisch vadrängt woan. Nåuch da Wende san aa vü Familien nåuch Deitschland und Östarraich ausgwandat und drum is d'Zåi vu de Schprecha no waida zruckganga; sowait dasss hait blåuß no ungeféhr 15 deitschschpråuchige Familien z'Königsföüd gibt.
Jim Morrison

James Douglas Morrison (* 8. Dezemb 1943 in Melbourne, Florida; † 3. Juli 1971 in Paris), bessa bekonnt ois Jim Morrison, woar a US-amerikanischa Rock-Sänga und Lyrika. Ea woar da Frontmann vo da Gruppe The Doors.
Lem.
Jim Morrison is ois easchts Kind vo George Stephen Morrison (1919-2008) und Clara Clark Morrison geboan. Er hod zwoa Gschwista ghobt.
Jim Morrison hod a aißast strenge Eaziehung duachlebt. Sei Vodda woar Offizia in da US Navy und is späda zum Admiroi befeadat woarn. Sei Vodda hod gern sei Famij kommandiat a wenn er ned grod do woar. Er hod dahoam a nua mid „Sir“ ogredt wern derfa.
Jugendzeit und s Zamdoa vo de Doors.
Zwischn 1961 und 1964 woit Morrison zum Fuim, und hod desweng Fuim- und Theatawissnschoft studiat. Er hod sei Studium oba ned obgschlossn, sondan hod si stottdesn da Musi zuagwendt. Mid 22 Joa hod er sei Freindin Pamela Courson kennagleant. Se hom in Venice Beach glebt und hom ogfangt mid Drogn zum experimentian. In dea Zeid hod er donn de [Doors] grindt. Ofongs woar'a ziemli schei und hod bei seine Auftritte m Publikum an Buckl zuagwendt. De Band is imma eafoigreicha worn und hod 1967 eana easchts Album The Doors außabrocht. Ob 1969 is'a imma forsta woarn und hod a imma meah gsuffa. Voa oim sei Auftritte total voi wurdn imma legendära. Mid da Zeid hod erm de Musi imma wenger intressiat und er hod seine Fans im Suff bschimpft.
Des End vo de Doors und da Doud vom Morrison.
Im Summa 1971 is'a mid seina Freindin noch Paris zong. Im sejbn Joa is'a donn in Paris in seina Bodwonna gstorm. Offiziej is a an Herzversong gstorm.
Bastian Schweinsteiger

Da Bastian Schweinsteiger (ned Sebastian) is am 1. August 1984 in Koiwamoor (z'Oberbayan) auf d'Woid kema und is Mittlfoidspiela bei Manchester United. Er spuid a in da Nationalmannschaftd vo Deitschland.
Entwigglung.
Da Bastian hods Fuaßboi spuin beim FV Oberaudorf glernt, is '92ge zum TSV 1860 Rosenheim ganga und '98 zu de Bayan.
Sei Debü in da Brofimannschaft hod a im Novemba 2002 im Tschämpiäanliegspui gegan RC Lens gmacht und dann hamms eam an Profivadrog obotn.
Hind auf seim Driggo steht 31 drom und er hod itz scho 168 Spui und 18 Tore.
Gwunna hod a scho an ganzn Haufa: A- und B-Jugend-Moasta (2002, 2001) und 4x s'Duubl und an Ligapokal zwoamoi. Da Schweini is somit a absolude Legend ba Bayern (wia da Meier Sepp oda da Beckenbaua Franz).
2015 is a noch England g'wechselt zum Troditionsveroin Manchester United. Doat hod a zerst untam Luis van Gaal gspuit und etz spuit da Wastl unter "Se Sbeschl Won" mim Ibrahimowitsch zam.
2004 beim Ländaspui gega Ungarn hod a sei eascht Ländaspui gmacht, mitlerweile sanns 62 . Und bei de Deitschn war'a a scho Kabitän.
Won is a:
3. beim Konfed-Cap,
3. bei da WM 2006 z'Deitschland,
2. bei da EM 2008 Z'Ösdareich und a da Schweiz
3. bei da Fuaßbai-Wejdmoasterschaft 2010 (WM 2010) z'Südafrika&lt;br&gt;
4. bei da Eiropamoastaschoft 2012 (EM 2012) in da Ukraine und in Polen &lt;br&gt;
5. bei da Wejdmoastaschoft 2014 (WM 2014) z'Brasilien, wo de Deitschn a gwunna hom.
Wolf Dietrich von Raitenau

Da Wolf Dietrich von Raitenau (* 26. März 1559 im Schloss Hofen bei Bregenz; † 16. Jenna 1617 auf da Festung Hohnsoizburg) is in de Joar 1587 bis 1612 a Firsterzbischof vo Soizburg gwesn und is a Person mid am grossn Eifluss gwesn. Auf eam gengan zoireiche äffmtliche Bautn zruck, unter onderm d' Neiche Residenz vo Soizburg.
International Securities Identification Number

De International Securities Identification Number (ISIN) is a zwejfstejge Buachstom-Zoin-Kombination und is de Identifikation fia a Weatpapia, des wos an da Beasn ghandlt wiad. De easchtn zwoa Zoachn sans Ländakiazl (DE=Deitschland), de zwejfte Stej is a Priafziffa. Da Afbau vo da ISIN is in da ISO 6166 bschriem.
Mid da Harmonisiarung vo de Finanzmäakte is im Joa 2000 da ISIN-Standard in Deitschland eingfiat woan..
Ghandlte Wertpapia, de a ISIN hom, san Aktien, Fonds, Oleihn oda Futures. Nua fungible Wertpapia hom a ISIN. Oba aa ned olla Börsnprodukte hom a ISIN. Woantermingschäft zum Beispui ned. Dafia wean andare Produkt-Identifikationen vawendt. De ISIN-Organisation huift bei de deitschn und estareichischn ISIN-Code Auwendungs- und Datenbankdienst.
A Nochtej von da ISIN is dea, doss intanationäj ned wirklich eideitig is: Waunn an Aktie auf zwoa Beasn ghaundlt wead, hoz woi de sejbe ISIN, oba zgleich zwoa vaschiedane Kuas.
Lungau

Da politische Bezirk Tamsweg (Standarddeitsch: Bezirk Tamsweg/Lungau) is deckungsgleich mi'm Lungau, oan vo d' fümbf Gai vom Soizburga Lond und grenzt im Westn an an Pongau, im Ostn an d' Staiermork und im Siidn an Kärntn. Da Lungau is a tausnd Quadratkilometer groassas Hochplatoo im Siidostn vom Bundeslond Soizburg, des ringsumadum vo hoache Gebirgszüg begrenzt wercht.
Vo Soizburg her is da Lungau iwan Rodstäder Tauernposs oder durch 'n Tauerntunnöi (A 10 - Tauernautoboo) oder mid an kloan Umweg iwa de Staiermork, im Summer iwan Söikposs und gonzjarig iwan Triamner Tauern, daraichbor. Vo Kärntn her is da Bezirk iwan Katschberg, an Katschbergtunnöi oder des Bundschuachtoi zan daraichn. Vo da Staiamork aus is da Lungau iwa de Murtoibundesstrossn, de Krakauewane oder mid da Murtoiboo zan daglonga.
Mid za. 1,3 Millionen Iwanochtigungen pro Joar is da Lungau a gonz a beliabts Urlaubszüi.
Gschicht.
Seid 'm 2. Joahrhundat v. Kr. zöihd da Lungau za Norikum, am köitischn Kinegreich. 15 v. Kr. is da Lungau vo d' Rema bsetzt wong. 50 n. Kr. is a za na remischn Prowinz wong. Vom 8. bis zan friahran 14. Joahrhundat is da Lungau unta boarischa Herrschoft gstondn. Vo 1328 bis zan Joahr 1803 hod donn d' Herrschoft vo d' Soizburga Fürsterzbischef dauat. Nochdem des Gebiet kurchze Zeid wieda unta boarischa Vawoitung gstondn is, is a 1816 midsomt Soizburg za Owaestareich kemma. Mid da Entstehung vo am oagna Kronlond Soizburg 1848, is d' Aussagob va na Londesvafossung, de aa d' Neireglung vo da Londesvawoitung und d' Eifiahrung vo da Gmoavaordung mid sich brocht hod, kemma. 1880 is da Lungau ois „ärmste“ Region vom Lond Soizburg bezeichnet wong. Grund dafir is sei Obgschlossnheit gween. Erscht durch 'n Bau vo da Tauanautoboh (1974 - 1976) hod si de Wirschoft vom Lungau wieda entwickit.
Da Samson.
Da Lungau is bekonnt fir seine Samsonumzüg. As eascht Moi noch da Fronleichnomsprozession und danoch no an etla Moi bis zan Septemba eine, wercht in zean Erchta vom Lungau und in zwoa Erchta va da ogrenzadn Staiamork, de seggs Meta hoache Samsonfigur, in da Höiftn va de Erchta begleitt vo zwoa Zwergla, durch 'n Orcht trong. Da Hoachpunkt va de Samsonumzüg san de vo am Samsonwoiza begleitetn Eahrntänz.
Vawoitungsgliedarung.
Da Lungau gliadacht se in 15 Gmoana, drinta send vier Maorktgmoana und koa Stod. In Klauman send de Eihwohnazoin mid 'm Stond vom 1. Jänner 2023.
Freidoud

 
Da Freidoud (dt.: Freitod) oda Suizid (vo lateinisch: "suicidium" aus'm Suffix "sui" = si und "caedere" = umbringa) is as Beendn vom oagna Lem aus frein Stickln. Es ko duach obsichtlichs Handln oda durch obsichtlichs Untalossn vo Handlunga gscheng.
Etymologie.
Da Begriff "Freidoud" is aus am Weak vom Friedrich Nietzsche ibanumma worn. In "Oisdann hod da Zarathustra gsog´d" (Also sprach Zarathustra) gibts a Kapitl "Vom freien Tode".
"„[…] Seinen Tod stirbt der Vollbringende, siegreich, umringt von Hoffenden und Gelobenden." (Ibasetzung: "Sein Doud stiabt da Voibringade, siegreich, umringt vo Hoffadn und Gelobadn.")
"In eurem Sterben soll noch euer Geist und eure Tugend glühn, gleich einem Abendroth um die Erde: oder aber das Sterben ist euch schlecht gerathen. […]“" (Ibasetzung: "In enkan Steabn soi no enka Geist und enka Tugad gliahn, wie a Omdroud um de Eadn: oda oba as Steabn is enk schlecht grodn.")
(Zitat aus "Also sprach Zarathustra, Erster Teil, Vom freien Tode")
Bruck an da Mur

Bruck an da Mur (offiziej: Bruck an der Mur) is a Beziakshaptstod in da Steiamoak, bei da Mindung vo da Mürz in de Mur, und hod umara 15.892 Eihwohna (2016).
Zum easchtn Moi uakundli erwähnt worn is' 860, domois hods "Prukka" ghoaßn. 1277 homs des Stodrecht kriagt.